Yhdysvaltain uuden puolustusstrategian mukaan valtataistelu Kiinan ja Venäjän kanssa vaatii nyt Yhdysvaltain huomion.

Kiinan laajeneva sotilasvarustelu ja yhä aggressiivisemmaksi käyvä Venäjä ovat tällä hetkellä Yhdysvaltain tärkeimmät turvallisuushuolet.

Näin todetaan Yhdysvaltain uudessa puolustusstrategiassa.

Sen mukaan kilpailu Kiinan ja Venäjän kanssa uhkaa liittovaltion etuja ympäri maailmaa.

– Me jatkamme toimia terrorismia vastaan, mutta suuri valtakamppailu – ei terrorismi – on nyt tärkeintä kansalliselle turvallisuudelle, Yhdysvaltain puolustusministeri James Mattis vahvisti puheessaan perjantaina.

Uudesta strategiasta julkaistiin perjantaina 11-sivuinen tiivistelmä.

Sen mukaan Isis, al-Qaeda ja muut ääriliikkeet ovat edelleen uhka, mutta Kiinan ja Venäjän toimet vaativat nyt Yhdysvalloilta enemmän investointeja. Armeijan on oltava ketterä ja valmis sotaan, siinä todetaan.

Strategiassa viitataan muun muassa Kiinan systemaattisiin kyberhyökkäyksiin ja tietovarkauksiin Yhdysvalloissa sekä sen sotilaallisen läsnäolon lisääntymiseen Etelä-Kiinan merellä.

Lähteet: AP